עמוס טרטמן

עמוס טרטמן (נולד ב-19 בנובמבר 1943) הוא איש צבא ופוליטיקאי ישראלי, ראש המועצה המקומית מעלה אדומים וראש העירייה הראשון שלה, וראש המועצה המקומית גבעת זאב.

ביוגרפיה
נולד בארץ ישראל בשנת 1943 ליוסף ויונה טרטמן, וגדל ברמת גן. אביו היה פעיל בהסתדרות, ועמוס היה חבר בתנועת הנוער העובד. למד בתיכון אורט יפו.

שירות צבאי

טרטמן התגייס ב-1962 לנח"ל, במסגרתו שירת בקיבוץ נווה איתן. ב-1968 התמנה למפקד פלוגה ד' בסיירת שקד, אותה הוביל במבצע ויקטוריה במלחמת ההתשה. ביוני 1976 נשלח להקים את גדוד 931 (שחם) בחטיבת הנח"ל, והיה מפקדו הראשון עד יולי 1977, אז עבר לשרת כסגן מפקד חטיבה 525 בפיקוד דרום ומושל צבאי של נפת רמאללה.

השתחרר בדרגת סגן אלוף ב-1981.

פעילות ציבורית
בשנת 1979 היה ממייסדי העיר מעלה אדומים מזרחית לירושלים, וב־23 בספטמבר 1980 נבחר לראש המועצה המקומית. ב-1989 נבחר לכהונה נוספת. בשנת 1991 הוכרזה מעלה אדומים כעיר, והוא היה לראש העירייה הראשון.  ב-1992 פרש מתפקידו, ובהמשך התגורר בגבעון החדשה ובגבעת זאב.

בבחירות לרשויות המקומיות ב-2003 התמודד על ראשות המועצה המקומית גבעת זאב, וגבר בסיבוב השני על כדורגלן העבר יוסי אברהמי. בבחירות ב-2008 התמודד לקדנציה נוספת, אך הפסיד לאברהמי.

ב-2016 התמודד בבחירות להנהלת מחוז ירושלים של צוות - ארגון גמלאי צה"ל, אך לא נבחר.

חיים אישיים
בעת שירותו בגרעין הנח"ל הכיר את רינה, לה נישא, ולהם שני ילדים. בסוף שנות ה-70 הם נפרדו. לאחר מכן נישא לאתסרינה, שהייתה קצינת המבצעים של חטיבה 525 בעת ששירת כסמח"ט. בסוף 1997, לאחר שנולדו לשניים ארבעה ילדים, התגרשו בני הזוג. לאחר כמה שנים כיהנה אסתרינה כחברת כנסת מטעם ישראל ביתנו.

מתגורר בירושלים עם בת זוגו חנה לוי.

קישורים חיצוניים
 
 טרטמן עמוס, בארכיון לוחמי סיירת שקד.
 מחוז ירושלים - בניה עירונית צוות הקמה - מעלה אדומים - שיתוף פעולה עם הרשות המקומית תיק מסמכים באתר ארכיון המדינה.

הערות שוליים

מייסדי התנחלויות
ראשי עיריית מעלה אדומים
ראשי מועצות מקומיות בישראל
סגני-אלופים בצה"ל
לוחמי סיירת שקד
חיילי צה"ל במלחמת ההתשה
גבעת זאב: אישים
גבעון החדשה: אישים
מפקדי גדודים בחטיבת הנח"ל
מושלים צבאיים ישראלים
בני זוג של חברי הכנסת
ישראלים שנולדו ב-1943